# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau Gwasanaethau a Chymwysterau Proffesiynol (Darpariaethau Amrywiol) (Ymadael â’r UE) 2020** |
| **DYDDIAD** | **08 Gorffennaf 2020** |
| **GAN** | **Rebecca Evans AS, Y Gweinidog Cyllid a’r Trefnydd** |

**SO30C – Hysbysiad mewn Perthynas ag Offeryn Statudol a wnaed gan Weinidogion y DU mewn meysydd datganoledig o dan Ddeddf yr Undeb Ewropeaidd (Ymadael) 2018 na chawsant eu gosod gerbron y Senedd**

**Trosolwg Polisi o’r OS**

Bydd y Rheoliadau’n sicrhau bod y fframweithiau Ymadael â’r UE ar gyfer cydnabod cymwysterau proffesiynol (RPQ) a darpariaeth gwasanaethau yn gweithredu’n effeithiol ar ôl y cyfnod pontio a gwneud mân gywiriadau eraill.

Hefyd mae’r rheoliadau’n cynnwys darpariaethau eraill a wneir yn unol â phwerau Deddf y Cymunedau Ewropeaidd 1972 a Deddf yr Undeb Ewropeaidd (Y Cytundeb Ymadael) 2020. Gwelir eglurhad o’r darpariaethau hyn yn yr Atodiad i’r Datganiad Ysgrifenedig hwn, er gwybodaeth.

**Cyfraith [yr UE a ddargedwir] a gaiff ei diwygio**

Rheoliadau Cydnabod Cymwysterau Proffesiynol (Diwygio etc.) (Ymadael â’r UE) 2019

Rheoliadau Darparu Gwasanaethau (Diwygio etc.) (Ymadael â’r UE) 2018

Hawliau cytuniad penodol uniongyrchol effeithiol sy’n gysylltiedig â chydnabod cymwysterau proffesiynol ac sy’n rhan o gyfraith yr UE a ddargedwir yn rhinwedd adran 4 o Ddeddf (Ymadael) yr Undeb Ewropeaidd 2018

**Diben y diwygiadau**

Diben y diwygiadau yw cywiro diffygion yng nghyfreithiau’r UE a ddargedwir sy’n codi wrth i’r DU ymadael â’r Undeb Ewropeaidd sy’n ymwneud â Gwasanaethau a Chymwysterau Proffesiynol. Er mwyn sicrhau y bydd fframweithiau Ymadael â’r UE ar gyfer cydnabod cymwysterau proffesiynol (RPQ) a gwasanaethau yn gweithredu fel y bwriadwyd ar ôl y Cyfnod Pontio, bydd yr OS yn gwneud darpariaethau i ddatgymhwyso agweddau a ddargedwir o gyfraith yr UE (hawliau cytuniad uniongyrchol effeithiol) ac yn gwneud amrywiol ddiwygiadau i Offerynnau Statudol Ymadael â’r UE blaenorol, sef Rheoliadau Darparu Gwasanaethau (Diwygio etc.) (Ymadael â’r UE) 2018 a Rheoliadau Cydnabod Cymwysterau Proffesiynol (Diwygio etc.) (Ymadael â’r UE) 2019.

**Datgymhwyso hawliau cytuniad uniongyrchol effeithiol**

Gall yr hawliau uniongyrchol effeithiol y cyfeirir atynt yn yr offeryn hwn fod yn anghyson â hawliau a geir o dan ddeddfwriaeth Cydnabod Cymwysterau Proffesiynol (Ymadael â’r UE) gan alluogi’r posibilrwydd i weithwyr proffesiynol osgoi gweithdrefnau sefydlog wrth ymgeisio am gydnabyddiaeth o’u cymwysterau proffesiynol. Bydd yr offeryn hwn yn datgymhwyso hawliau cydnabod cymwysterau proffesiynol sy’n deillio o ddarpariaethau’r Cytuniad ar Weithrediad yr Undeb Ewropeaidd (TFEU) a Chytundeb yr Ardal Economaidd Ewropeaidd (y Cytundeb EEA) sy’n ymwneud â rhyddid gweithwyr i symud (Erthygl 45 TFEU ac Erthygl 28 o’r Cytundeb EEA). Bydd yr offeryn hwn yn datgymhwyso hefyd unrhyw hawliau uniongyrchol effeithiol a ddargedwir sy’n deillio o Erthygl 9 ac Atodiad 3 o’r Cytundeb Swisaidd ar Ryddid Pobl i Symud (FMOPA). Mae hyn yn angenrheidiol er mwyn sicrhau eglurder cyfreithiol a chynnal cyfanrwydd fframwaith cydnabod y DU ar ôl y cyfnod pontio.

Hefyd mae’n angenrheidiol datgymhwyso unrhyw hawliau uniongyrchol effeithiol sy’n ymwneud â thegwch o ran y modd y defnyddir y datgymhwyso mewn perthynas â hawliau’r Cytuniad RPQ hyn, er mwyn atal unigolion rhag dibynnu ar yr hawliau hyn er mwyn herio’r datgymhwysiad hwn a sicrhau eglurder cyfreithiol.

**Diwygiadau Amrywiol**

Ar ôl y cyfnod pontio, ni fydd y Gyfarwyddeb Gwasanaethau bellach yn berthnasol yn y DU nac i fusnesau EEA neu unigolion sy’n darparu gwasanaethau yn y DU. Felly, diwygiwyd Rheoliadau Darparu Gwasanaethau 2009 gan Reoliadau Darparu Gwasanaethau (Diwygio etc.) (Ymadael â’r UE) 2018 (“Rheoliadau’r Gwasanaethau”) er mwyn datrys diffygion yn codi yn sgil ymadawiad y DU â’r UE. Ni ddrafftiwyd y Rheoliadau Gwasanaethau i gynnwys cyfnod pontio; felly rhaid eu diwygio er mwyn newid y cyfeiriadau yng nghorff y testun o “diwrnod ymadael” i “diwrnod cwblhau’r cyfnod gweithredu”.

Gwneir diwygiadau technegol tebyg i gyfeiriadau at “ddiwrnod ymadael” hefyd i Reoliadau Cydnabod Cymwysterau Proffesiynol (Diwygio etc.) (Ymadael â’r UE) 2019.

Mae’r OS a’r Memorandwm Esboniadol sy’n nodi effaith pob diwygiad ar gael yma: <https://statutoryinstruments.parliament.uk/timeline/4coIMQjV/SI-2020/>

**Unrhyw effaith y gall yr OS ei chael ar gymhwysedd gweithredol Gweinidogion Cymru**

Gan fod rheoliadau proffesiynau penodol wedi eu datganoli, gofynnwyd am gydsyniad Gweinidogion Cymru yn yr achos hwn. Nid oes trosglwyddo pwerau o ganlyniad i’r rheoliadau.

**Unrhyw effaith y gall yr OS ei chael ar gymhwysedd deddfwriaethol Cynulliad Cenedlaethol Cymru**

Nid oes gan yr OS unrhyw effaith ar gymhwysedd deddfwriaethol Cynulliad Cenedlaethol Cymru.

**Pam y rhoddwyd cydsyniad**

Nid oes gwahaniaeth rhwng Llywodraeth Cymru a Llywodraeth y DU ar y polisi ar gyfer y cywiriad. Felly, byddai gwneud Offerynnau Statudol ar wahân yng Nghymru a Lloegr yn arwain at ddyblygu, a chymhlethu’r llyfr statud yn ddiangen. Trwy gydsynio i OS ledled y DU ceir un fframwaith deddfwriaethol ar draws y DU sy’n hyrwyddo eglurder a hygyrchedd yn ystod y cyfnod hwn o newid. Dan yr amgylchiadau eithriadol hyn, mae Llywodraeth Cymru yn ystyried ei bod yn briodol bod Llywodraeth y DU yn deddfu ar ein rhan yn yr achos hwn.

Atodiad

**Diwygiad i Reoliadau’r Undeb Ewropeaidd (Cydnabod Cymwysterau Proffesiynol) 2015 o dan adran 2(2) o Ddeddf y Cymunedau Ewropeaidd 1972**

Bydd yr offeryn hwn yn cywiro hefyd gamgymeriad trawsosod yn Rheoliadau 2015 sydd angen ei unioni tra bo’r DU yn parhau’n ddarostyngedig i gyfraith yr UE.

Diwygiad ‘busnes fel arfer’ yw hwn. Nid yw wedi ei fwriadu i gywiro diffyg mewn cyfraith yr UE a ddargedwir.

**Diwygiadau i Reoliadau Cydnabod Cymwysterau Proffesiynol (Diwygio etc.) (Ymadael â’r UE) 2019 a deddfwriaeth arall sy’n benodol i’r sector o dan adran 12 o Ddeddf yr Undeb Ewropeaidd (Cytundeb Ymadael) 2020**

Mae’r offeryn hwn yn rhoi ar waith mewn cyfraith ddomestig ddarpariaethau Cydnabod Cymwysterau Proffesiynol (“RPQ”) yng Nghytundeb Ymadael â’r UE, Cytundeb Gwahanu EFTA yr AEE a Chytundeb Hawliau Dinasyddion Swisaidd (gyda’i gilydd, “y Cytundebau”), na chânt eu cwmpasu gan ddeddfwriaeth gyfredol RPQ Ymadael â’r UE.

Gwneir hyn trwy ddiwygio Rheoliadau Cydnabod Cymwysterau Proffesiynol (Diwygio etc.) (Ymadael â’r UE) 2019 a deddfwriaeth RPQ arall sy’n benodol i’r sector, sef Rheoliadau Pedolwyr ac Iechyd Anifeiliaid (Diwygio) (Ymadael â’r UE) 2019 a’r Rheoliadau Milfeddygon a Lles Anifeiliaid (Diwygio) (Ymadael â’r UE) 2019.

Gofynnwyd am gydsyniad Gweinidogion Cymru gan fod y diwygiadau yn gysylltiedig â phroffesiynau y mae’r gwaith o’u rheoli wedi ei ddatganoli.

Mae Gweinidogion Cymru wedi rhoi eu cydsyniad i wneud y diwygiadau hyn dan yr amgylchiadau sy’n ymwneud ag ymadawiad y DU â’r UE. Nid oes gwahaniaeth rhwng Llywodraeth Cymru a Llywodraeth y DU o ran polisi ar gyfer y diwygiadau. Felly, byddai gwneud Offerynnau Statudol ar wahân yng Nghymru a Lloegr yn arwain at ddyblygu, a chymhlethu’r llyfr statud yn ddiangen.